I risikoområder skal dimensioneringens robusthed undersøges ved anvendelse af høj klimafaktor jf. tabel ovenfor. Udpegning af risikoområder skal ske i samråd med forsyningen og skal foretages med udgangspunkt i kommunens klimatilpasningsplan og/eller screeningsværktøj til bestemmelse af strømninger på terræn og oversvømmelsesrisiko.
Når der kontrolleres for dimensioneringens robusthed med høj klimafaktor, og stuvningskravet ikke efterleves, skal der i risikoområder udarbejdes oversvømmelseskort, som viser udbredelse og dybde af terrænoversvømmelse ved T=5 år hhv. T=10 år efter systemtype, samt T=100 år. Der kan i særlige tilfælde accepteres vand på terræn i kortere perioder. Dette gælder hvor det ved robusthedsundersøgelsen kan sandsynliggøres, at vand på terræn i kortere perioder ikke vil være til væsentlig gene eller medføre skade. Der skal anvendes en kombineret rør- og overflademodel som er godkendt af DIN Forsyning A/S.
Der skal foretages en tilsvarende robusthedsundersøgelse ved dimensionering af bassiner i risikoområder. Udpegning af risikoområder for bassiner skal ske som beskrevet ovenfor. Konsekvensen ved bassinoverløb i risikoområder skal kortlægges og vurderes i samråd med de relevante myndigheder i den konkrete sag.